Безумоўна, сярод 80 мільёнаў немцаў можна знайсці людзей з самымі рознымі поглядамі, але ў асноўным там пануе перакананне, што лепш мець стабільнага суседа, які развіваецца, узбагачаецца, чым суседа з праблемамі і клопатамі. І такой логікай кіруюцца на дадзены момант у Польшчы. Нават калі прааналізаваць тэмпы развіцця розных рэгіёнаў Польшчы — ўсходняга і заходняга, — выразна заўважаецца, што заходнія ваяводствы, як правіла, развіваюцца значна хутчэй у сувязі з квітнеючым суседствам, таму што эканоміка можа лепш развівацца ў такіх умовах. І мы таксама разлічваем на поспехі і добрае развіццё нашых усходніх суседзяў.